ΓΡΑΠΤΗ ΕΡΩΤΗΣΗ E-3033/02

υποβολή: Marco Pannella (NI) προς την Επιτροπή

(23 Οκτωβρίου 2002)

Θέμα: Βιετνάμ: καταδίκη σε κάθειρξη 9 ετών ενός Ορεσίβιου ο οποίος ζήτησε πολιτικό άσυλο στην Καμπότζη

Από έγκυρες πηγές της κυβέρνησης του Βιετνάμ ανακοινώθηκε πριν λίγες μέρες η καταδίκη σε κάθειρξη 9 ετών του Rlan Loa, 38 ετών, βιετναμέζου πολίτη που ανήκει στην εθνοτική μειονότητα Jarai (Ορεσίβιοι), με την κατηγορία ότι διέφυγε στο εξωτερικό για να οργανώσει τον αντικυβερνητικό αγώνα.

Τον Δεκέμβριο 2001 ο Rlan Loa είχε ζητήσει πολιτικό άσυλο στην Καμπότζη. Μετά τη σύλληψή του, η καμποτζιανή αστυνομία παρέδωσε τον Rlan Loa στη βιετναμέζικη αστυνομία χωρίς να του επιτρέψει να έρθει σε επαφή με το γραφείο της Υπάτης Αρμοστείας του ΟΗΕ για τους πρόσφυγες στην Καμπότζη, το οποίο αποτελεί κατάφωρη παραβίαση της Σύμβασης του ΟΗΕ για τους πρόσφυγες, την οποία έχει επικυρώσει η κυβέρνηση της Πνόμ Πέν.

Ο Rlan Loa ανήκει στους Ορεσίβιους οι οποίοι κατά χιλιάδες επιχείρησαν και επιχειρούν να διαφύγουν στην Καμπότζη για να ξεφύγουν από την καταπίεση και τον στρατιωτικό νόμο που επέβαλε η κυβέρνηση του Βιετνάμ έναντι των Ορεσιβίων κατόπιν των ειρηνικών τους διαδηλώσεων τον Φεβρουάριο 2001. Από τότε που σε περίπου 1000 Ορεσιβίους αναγνωρίστηκε το καθεστώς του πολιτικού πρόσφυγα από την UNHCR στην Καμπότζη και σχεδόν όλοι μεταφέρθηκαν στις ΗΠΑ, η έξοδος των αυτοχθόνων συνεχίζεται ενώ οι κυβερνήσεις της Καμπότζης και του Βιετνάμ εξακολουθούν να παραβιάζουν τις διατάξεις του διεθνούς δικαίου που αφορούν την προστασία των πολιτικών προσφύγων.

Με ποιον τρόπο σκοπεύει να παρέμβει η Επιτροπή στις αρχές της Καμπότζης και του Βιετνάμ για να επιτευχθεί η απελευθέρωση του Rlan Loa και να εξασφαλισθεί ο σεβασμός της Συμβάσεως για τους πρόσφυγες την οποία έχει κυρώσει η Καμπότζη·

Προτίθεται η Επιτροπή να δώσει συνέχεια στα άρθρα που θέτουν τον σεβασμό των ανθρωπίνων δικαιωμάτων και της πορείας εκδημοκρατισμού ως απαραίτητη προϋπόθεση για την εφαρμογή των συμφωνιών συνεργασίας με την Καμπότζη και το Βιετνάμ·

Απάντηση του κ. Patten εξ ονόματος της Επιτροπής

(13 Νοεμβρίου 2002)

Η Επιτροπή παραπέμπει το Αξιότιμο Μέλος του Κοινοβουλίου στις απαντήσεις της στις προηγούμενες γραπτές ερωτήσεις, P-2650/02(1) και E-2845/02(2).

Σε σχέση με τα συγκεκριμένα γεγονότα που αναφέρονται στην παρούσα ερώτηση, επιβεβαιώνεται ότι η κρατική βιετναμέζικη εφημερίδα Cong An Nhan Dan (Αστυνομία) δημοσίευσε έκθεση για την καταδίκη του κ. Rlan Loa, από δικαστήριο στην επαρχία Gia Lai την 1η Αυγούστου 2002 μετά από δημόσια ανοικτή δίκη, σε κάθειρξη 9 ετών και εν συνεχεία σε πέντε έτη κράτηση κατ'οίκον, με την κατηγορία ότι εγκατέλειψε παράνομα τη χώρα για να οργανώσει αγώνα κατά της κυβέρνησης του Βιετνάμ. Η έκθεση περιέγραφε τον κ. Rlan Loa ωςποστηρικτή ενός ανεξάρτητου κράτους στα κεντρικά οροπέδια του Βιετνάμ και ισχυριζόταν ότι είχε έλθει σε επαφή με έναν μη Βιετναμέζοπέρμαχο των δικαιωμάτων των κατοίκων των κεντρικών οροπεδίων.

Δεν ήταν δυνατό να έχουμε κάποια επιβεβαίωση αυτής της κράτησης και της παράδοσης του κ. Rlan Loa από την Καμπότζη, ή οποιασδήποτε άλλης δράσης που τον εμπόδισε να ζητήσει το καθεστώς πολιτικού ασύλου. Εντούτοις επιβεβαιώνεται ότι το καθεστώς που χορηγείται στους Βιετναμέζους Ορεσίβιους στην Καμπότζη από τον Ύπατο Αρμοστή των Ηνωμένων Εθνών για τους Πρόσφυγες (UNHCR) είναι εκείνο των προσφύγων και όχι των πολιτικών προσφύγων.

Η Επιτροπή, μαζί με τις διπλωματικές αποστολές της Ένωσης, θα παρακολουθεί στενά τις εξελίξεις σχετικά με την κατάσταση των Ορεσιβίων του Βιετνάμ, τόσο στην Καμπότζη όσο και στις κεντρικές επαρχίες του Βιετνάμ, και θα αναλάβει την κατάλληλη δράση.

(1) ΕΕ C 137 E της 12.6.2003, σελ. 102.

(2) EE C 192 E της 14.8.2003, σελ. 81.